Video: Blitse kry hul wenwoema terugDie Blitsbokke spog met hul trofee ná hulle vir Frankryk in die eindstryd van die Vancouver-toernooi gewen het. Foto: Facebook. Die Blitsbokke het die naweek in Kanada hul kritici se monde behoorlik gesnoer toe hulle die HSBC-sewes se Vancouver-toernooi gewen het. Neil Powell se jong groep was witwarm in die uitspeelrondes en hulle het Argentinië (beker-kwarteindstryd), Fidji (beker-halfeindstryd) en Frankryk (beker-eindstryd) gemaklik gewen. Die Blitsbokke was inderdaad futloos in vanjaar se vorige toernooie, maar in Kanada het hulle hul flair op die aanval en hul vasberadenheid op verdediging teruggekry. Veral jong spelers soos JC Pretorius en Selvyn Davids verdien lof vir die wyse waarop hulle gespeel het. Albei het vyf drieë in die toernooi gedruk en hulle is in die toernooi se droomspan ingesluit. Hulle beskik oor die natuurlike talent om nog groot name in die seweswêreld te word. O ja, Davids is ook as die speler van die eindstryd aangewys. Wat veral verblydend is, is dat die Blitsbokke met die VSA en Fidji klaargespeel het – spanne wat onderskeidelik eerste en derde op die punteleer is. Met dié sege skuif die Suid-Afrikaners weer na die vierde plek op die punteleer en amper binne trefafstand van Fidji in die derde plek. Die volgende toernooi is in Hongkong van 5 tot 7 April. Punteleer: